ചൂണ്ടല് പാലം റോഡിലെ ഗതാഗതം ഇപ്പോഴും സ്തംഭനാവസ്ഥയില് കുന്നംകുളം: നിര്മ്മാണം പൂര്ത്തിയാക്കി മാസങ്ങള്ക്ക് മുമ്ബ് ജനങ്ങള്ക്ക് തുറന്നുകൊടുത്ത ചൂണ്ടല് പാലം റോഡിലെ ഗതാഗതം ഇപ്പോഴും സ്തംഭനാവസ്ഥയില് തന്നെ. പാലം റോഡിലെ ഗതാഗതം നിലച്ചിട്ട് രണ്ടാഴ്ച പിന്നിടുകയാണ്. നിര്മ്മാണത്തിലെ അപാകത മൂലം റോഡിലെ ടാറിംഗ് തകര്ന്ന് പഞ്ചവടിപ്പാലം പോലെയായിരിക്കുകയാണ്. തകര്ച്ച പരിഹരിക്കാതെ റോഡ് അടച്ചിട്ട് സി.പി.എം പഞ്ചായത്ത് ഭരണസമിതിയും കരാറുകാരനും പൊതുമരാമത്ത് വകുപ്പും ചേര്ന്ന് ജനങ്ങളുടെ ക്ഷമ പരീക്ഷിക്കുകയാണ്. ആറ് മാസങ്ങള്ക്ക് മുമ്ബാണ് കോടികള് ചെലവഴിച്ച് നിര്മ്മിച്ച ചൂണ്ടല് പാലത്തിന്റെ ഉദ്ഘാടനമാമാങ്കം കൊട്ടിഘോഷിച്ച് നടത്തിയത്. ഉദ്ഘാടനത്തിന് ശേഷം ഇത് മൂന്നാം തവണയാണ് പാലത്തിലൂടെയുള്ള ഗതാഗതം നിരോധിക്കുന്നത്. പാലത്തിന്റെ അപ്രോച്ച് റോഡിനടിയിലൂടെ പോകുന്ന വാട്ടര് അതോററ്റിയുടെ പൈപ്പ് പൊട്ടിയുണ്ടായ ചോര്ച്ച മൂലം വെള്ളം പുറത്തേക്ക് ഒഴുകിയതാണ് പാലത്തിലൂടെയുള്ള ഗതാഗതം നിരോധിക്കുന്നതിന് പൊതുമരാമത്ത് പാലം വിഭാഗം നല്കുന്ന വിശദീകരണം. പൊതുമരാമത്ത് വകുപ്പിലെയും വാട്ടര് അതോറിറ്റിയിലെയും ഉദ്യോഗസ്ഥരുടെ നേതൃത്വത്തില് രണ്ടാഴ്ച്ച മുന്പ് പാലത്തില് പരിശോധന നടത്തിയിരുന്നു. സമാനമായ രീതിയില് റോഡിന്റെ ഒരു ഭാഗം തകര്ന്നതിന് ശേഷം ഇന്റര്ലോക്ക് കട്ടകള് വിരിച്ച് കഴിഞ്ഞ അഞ്ചിനാണ് റോഡ് ഗതാഗതത്തിനായി തുറന്നുകൊടുത്തത്. എന്നാല് അഞ്ച് ദിവസം പിന്നിട്ടപ്പോഴേക്കും അടുത്ത സ്ഥലത്തും റോഡിലൂടെ വെള്ളം കിനിഞ്ഞിറങ്ങുന്നത് കണ്ടെത്തിയതിനെ തുടര്ന്നാണ് പാലം വീണ്ടും അടച്ചിട്ടത്. പൈപ്പ് പൊട്ടിയാണ് വെള്ളം പുറത്തേക്ക് ഒഴുകുന്നതെന്ന് പറയുന്ന ഉദ്യോഗസ്ഥര് റോഡ് തകര്ച്ചയ്ക്ക് പരിഹാരം കാണാനോ തകരാര് പരിഹരിച്ച് പാലത്തിലൂടെയുള്ള ഗതാഗതം പുനസ്ഥാപിക്കാനോ രണ്ടാഴ്ച്ച പിന്നിടുമ്ബോഴും യാതൊരു നടപടിയും കൈകൊണ്ടിട്ടില്ല. ചൂണ്ടല് പഞ്ചായത്ത് ഭരണസമിതിയും കാഴ്ചക്കാരായി മാറി നില്ക്കുകയാണ്. വികസന നേട്ടമായി ഉയര്ത്തിക്കാട്ടി ഉദ്ഘാടന ദിവസം കാണിച്ച തന്റേടം റോഡ് തകര്ന്നപ്പോള് പഞ്ചായത്ത് ഭരണസമിതിക്കും സി.പി.എം നേതൃത്വത്തിനും ഇല്ലാതെപോയെന്നാണ് ജനങ്ങളുടെ കുറ്റപ്പെടുത്തല്. പാലത്തോട് ചേര്ന്നുള്ള അപ്രോച്ച് റോഡിന്റെ നിര്മാണത്തിലെ അപകാതയാണ് ഈ ചുരുങ്ങിയ സമയത്തിനുള്ളില് മൂന്ന് തവണ പാലത്തിലൂടെയുള്ള ഗതാഗതം നിരോധിക്കുന്നതിലേക്ക് നയിച്ചത്. ഗതാഗതം നിരോധിച്ച പാലം യൂസ്ഡ് കാര് വില്പ്പനക്കാരുടെ വാഹന പാര്ക്കിംഗിനായാണ് ഉപയോഗിക്കുന്നത്. ചൂണ്ടല് പാലത്തിന്റെയും റോഡിന്റെയും കരാറെടുത്ത നിര്മ്മാണ കമ്ബനിയുടെയും പൊതുമരാമത്ത് വകുപ്പിലെ ചില ഉദ്യോഗസ്ഥരുടെയും കെടുകാര്യസ്ഥതയും നിരുത്തരവാദിത്വവുമാണ് പാലത്തിന്റെ അപ്രോച്ച് റോഡിന്റെ നിര്മ്മാണത്തിലെ പാളിച്ചകള്ക്ക് കാരണം. മണലൂര് നിയോജക മണ്ഡലത്തില് ഉള്പ്പെടുന്ന ചൂണ്ടല് പഞ്ചായത്തിലെ പാലം രണ്ടാഴ്ച്ചയായി അടച്ചിട്ടിട്ടും മുരളി പെരുനെല്ലി എം.എല്.എ തുടരുന്ന നിസംഗതയും ദുരൂഹമാണ്